Zagor

**Zagor** je stripski junak autora Serđa Bonelija (scenario) i Galijena Ferija (crtež) koji je nastao 1961. godine u Italiji. Na prostorima bivše SFRJ prvi put se pojavio 1968. godine, u stripu pod naslovom „Nasilje u Darkvudu“. Puno ime Zagora je *Zagor Te-Nej*, što na jeziku Algonkin Indijanaca znači „duh sa sekirom“, što se i samo često koristi kao njegovo ime u stripu. Pravo ime ovog strip heroja je Patrik Vajlding. Prvobitno, Zagoru je bilo nadenuto ime *Ajaks*, ali se Boneli predomislio kad je čuo da postoji deterdžent istog imena. Strip edicija „Veseli četvrtak“ izdavač je serijala „Zagor“ za Srbiju.

## Radnja
Radnja stripa se dešava u Darkvudskoj šumi u Severnoj Americi. Zagor je predstavljen kao lik atletske građe sa prepoznatljivim kostimom čiji je osnovni deo crvena majica sa žutim krugom u sredini, u kojem je nacrtana slika orla raširenih krila. Njegov verni pomoćnik i saputnik u brojnim avanturama je simpatični debeli Meksikanac Čiko. Tu su još i Tonka, poglavica Mohavka i Zagorov krvni brat, Dok Lester, indijanski vrač Mnogooki itd. Jedan od njegovih legendarnih neprijatelja je ludi naučnik po imenu Helingen.

## Lik
Zagorovo pravo ime je **Patrik Vajlding**, a rođen je u kolibi kod Klir Votera (Darkvud). Roditelju su mu se zvali Beti i Majk Vajlding i bili su irskog porekla. Kada je bio dečak, roditelje su mu ubili Indijanci Abenake koje je predvodio belac Solomon Kinski. Zagora je spasao otac bacivši ga u reku pre nego što je zajedno sa njegovom majkom nastradao u zapaljenoj kući koju su zapalili Indijanci. Nakon toga ga iz reke spašava lutalica Fici, čovek koji je bio bogati trgovac u Bostonu i koji se toga odrekao da bi došao da živi u divljini. Fici ga je naučio da rukuje kamenom sekirom. Tokom odrastanja, Patrik traži Solomona Kinskog da mu se osveti zbog smrti svojih roditelja. Jednog dana saznaje gde se on nalazi i sprema osvetu. Dolazi u selo Indijanaca Abenaka kojima je Kinski bio neka vrsta poglavice i ubija nekoliko Indijanaca iz zasede. Nakon toga Indijance hvata panika i većina napušta selo, dok manji broj ostaje uz Kinskog. Nakon toga ulazi u selo i ubija ostatak Indijanaca i bori se sa Kinskim i savlada ga. Tada mu Kinski govori da je njegov otac bio bivši vojni oficir koji je izvršio zločin nad indijancima i da je to razlog zašto su ubili njegove roditelje. Patrik ne može da veruje, ali kada vidi članak u novinama da je njegov otac proglašen krivim za taj zločin, pada na kolena i očajava. Tada Kinski uzima pištolj i nišani u Patrika. U tom trenutku se pojavljuje Fici i pogađa Kinskog sekirom i ubija ga. Ipak i Kinski je stigao da puca i pogađa Ficija, koji nakon nekoliko trenutaka umire na Patrikovim rukama.

Posle tih događaja, Patrik odlazi razočaran, tužan i tada donosi odluku: „Ubuduće ću raditi samo na miru! Pokušaću izmiriti Indijance i belce, uneti više razumevanja za njih. Pomagaću onima koje ocenim pravednima, bez razmišljanja o tome ko kojoj rasi pripada“. Tako je počeo svoj put borbe protiv nepravde. Jednog dana je naišao na grupu Indijanaca koji su napali grupu glumaca sa kočijama. Savladao ih je i ubio njihovog poglavicu. Glumci koje je spasao su bili porodica Salivan koji će kasnije postati njegovi veliki prijatelji. Tokom upoznavanja sa njima, ispričao im je svoju tužnu priču i oni mu prave crveni kostim sa orlom na grudima, a Patrik daje sebi ime „Duh sa sekirom“ (indijanski naziv **Za-gor Te-Nej**).

Kasnije tokom skupa indijanskih poglavica Darkvuda pojavljuje se u plamenom krugu na jednom proplanku. Indijanci videvši to pomisliše da je to duh i da ga je Manitu poslao. Tada Zagor govori: „Izbacite strah iz srca sinovi Manitua! Veliki Duh me nije poslao na zemlju da bih vas kaznio, nego da bih vam pokazao pravi put, kako bih vam ukazao na mudre odluke. Za-gor Te-Nej je moje ime, a ova sekira je moj znak! Ne zaboravite to“. Sve poglavice su prihvatile Zagora za svog zaštitnika, osim jednog koje se zvao Oga-Ito i koji je mrzeo belce. On Zagora izaziva na dvoboj u kojem ga Zagor pobeđuje i ubija.

Napomena: Ova priča o liku je ispričana u stripovima, **Zagor priča** (br.99 LMS) i **Gospodar Darkvuda** (br.100 LMS).

## Zagorovi autori

### Scenaristi
Scenaristi su, tokom godina, bili Bruno Abijeti, Mauro Bozeli, Moreno Buratini, Ade Kapone, Galijeno Feri, Serđo Boneli (pod pseudonimom Gvido Nolita), Alesandro Ruso, Marčelo Tonineli,Danijele Nikolaj, Jakopo Rauh i Bepi Vinja.

### Crtači
Kao crtači stripa su učestvovali Galijeno Feri, Stefano Andreuči, Franko Binjoti, Gaetano i Gasparo Kasare, Alesandro Kjarola, Franko Deveskovi, Franko Donateli, Rafaele Dela Monika, Mauricio Doti, Frančesko Gamba, Mauro Laurenti, Karlo Marčelo, Mikele Pepe, Masimilijano Peše, Marko Verni, Đani Sedioli, Mišele Rubini, Paolo Bisi , Marko Toričeli,iPini Senja Joevito Nuccio.

## Likovi iz Zagorovog sveta

### Zagorovi prijatelji

* Čiko - Meksikanac, Zagorov nerazdvojni pratilac
* Tonka - poglavica Mohavka i Zagorov krvni brat
* Fici - Traper sa kojim je Zagor odrastao posle smrti njegovih roditelja
*Mnogooki - Indijanski vrac, koji vise koristi moderno lecenje
* Sivi Vuk - poglavica Komanča i zagorov krvni brat
* Adam Krejn - Teksaški rendžer i zagorov krvni brat
* Dok Lester - traper
* Dranki Dak - pijani poštar
* Baron Ikarovo Pero - naučnik koji pravi leteće mašine sa kojima redovno završi razbijen o zemlju
* Bat Baterton - simpatični ali nesposobni detektiv
* Trampi - lutalica i prevarant
* Diging Bil - šašavi tragač blaga
* Fišleg - kapetan broda „Golden bejbi“
* Ramat - indijski fakir sa neverovatnim moćima
* Tobija, Romeo i Horacije - putujući glumci koji su sašili Zagorov prepoznatljivi kostim
* Gutrum - vikinški kralj koji voli vino i toplo sunce Floride
* Going Going - poslednji primerak svoje vrste, koji jede sve pred sobom (eksere, lopate, čekić itd.)
* Džimi Gitara - razbojnik-pokajnik koji putuje po Divljem zapadu sa gitarom u kojoj krije pištolj
* Manetola - poglavica Seminola sa Floride
* Endru Kejn - lovac na veštice i čudovišta
* Rohas - Traper iz Darkvuda, Zagorov saveznik u avanturama
* Grof od Lapaleta - profesionalni džentlmen i lopov

### Zagorovi neprijatelji

* Helingen - ludi naučnik i najveći Zagorov neprijatelj
* Kandraks - moćni keltski čarobnjak sa kojim se Zagor sretao više puta
* Robert Grej - čovek sa gvozdenim rukama i jedan od retkih neprijatelja koji je Zagora pobedio u dvoboju
* Car orlova - maskirani čovek koji zapoveda ogromnim orlovima
* Jednooki Džek - Razbojnik sa staklenim okom.
* Timber Bil - Drvoseča-razbojnik
* Supermajk - Genijalni mladić koji hoće da zameni Zagora kao heroja
* Baron Rakosi - vampir mađarskog porekla
* Mortimer - genijalni zločinac
* Vendigo - indijanski duh zla
* Rendal - razbojnik sa dva mozga koji čita tuđe misli
* Olaf Botegorski - Zagorov dvojnik
* Tkač - krupna vrsta kriminalca kojem se lice krije ispod kapuljače
* Stiven - zli čarobnjak iz Novog Salema koji je odan i veran prema Hagotu ,svom gospodaru
* Bili boj - izvrsni revolveraš i sin razbojnika
* Demonska maska - Indijanac koji je krenuo u pokret protiv bledolikih, nakon smrti dobio je naslednika
* Madar - poglavica čovečuljaka
* Kofin - izuzetno vešt Zagorov neprijatelj i snajperista
* Moloh - čudovište koje je stvorio profesor Talbet
* Skal - čovek sa sva mozga, nadaren telepatijom

## Reference

## Vanjske veze

* Hrvatski sajt o Zagoru  
* StripoviOnline.com, „Zagor“ 
* Italijanski sajt o Zagoru  
* Zagor na comicbooks.westumulka.com 
* Zagorpedija, viki sajt o Zagoru